google/wiki40b huggingface dataset:
אורית ברגמן

ביוגרפיה

ברגמן היא בוגרת בהצטיינות של המחלקה לתקשורת חזותית, בצלאל. כותבת ומאיירת ספרי ילדים בארץ, בסין ובצרפת. כותבת מחזות ויוצרת תפאורה לתיאטרון, לילדים ולמבוגרים. מאיירת עבור עיתונים ומגזינים בארץ ובעולם. 
מרצה לאיור במחלקה לתקשורת חזותית בבצלאל.

יצירתה

מבין הספרים שכתבה ואיירה: "הדולפינה הכחולה", "שבתאי מסכן", "השיר של לולה", "יומגדול עם צפרנגול",
"יותר גדולה ממך", "יומנה של לוכדת כרישים", "בדיוק בזמן" 
כתבה ויצרה תפאורה ותלבושות עבור ההצגות: "מה קורה עם שבתאי", תיאטרון קליפה, "השיר של לולה" תיאטרון קליפה.
עיצבה תפאורה וקונספט גרפי עבור: 'ק', הופעה תלויית מקום על פי סיפורים קצרים של קפקא, תיאטרון קליפה, פסטיבל ישראל
'המצפה', תיאטרון קליפה, פסטיבל ישראל
איירה את הספרים: "הקטר" מאת יהויכין טובים, "חלומות שמורים" אוסף שירי ערש, "תזמורת של שקט" מאת תמר אדר, "ספר החלומות המתהפכים" עמלה עינת, "הדולפינים באים" מאת זאב ברגמן, "מוק" מאת תמר ברגמן, "המגפיים הוורודים" מאת חנה ליבנה.
עין נוטרה

שימוש במי המעיין

מי המעיין נתפסים בחלקם ומשמשים להשקיית שטחים חקלאיים של קיבוץ מעיין ברוך, והיתרה מוזרמת לערוץ העובר בשמורה. במרץ 2002 פורסמה ידיעה לפיה חברת מי עדן וקיבוץ מעיין ברוך ביקשו לנצל את מי המעיין, המצטיינים באיכותם ונקיונם, לצורך מכירתם כמים מינרליים. חברת הכנסת (דאז) נחמה רונן הוזכרה כמי שפעלה לעצירת התוכנית. היזמים-לכאורה הכחישו את התוכנית, ובנציבות המים לא התקבלה בקשה רשמית בעניין.
נכון להיום (2016) לא משמשים מי עין נוטרה למילוי בקבוקים.

מאגר הגז נוטרה

בשנת 1980 ערכה שותפות חיפושי הגז "אבג'ק" וחברת "פז חיפושי נפט" קידוחי גז סמוך לשמורה בהם נתגלה גז. השותפות הפיקה גז בכמות השווה ל-175 חביות נפט ליום, שסופק לקיבוץ גונן לתקופה של עשרה חודשים. בשנת 1994 נערכו בסמוך קידוחים נוספים שקיבלו את השם "אסתר" שבהם גם נתגלה גז. בשנת 1996 החל קידוח "אסתר 3" לספק גז לקיבוץ נאות מרדכי ולמתקן של חברת החשמל במשך כחמש שנים. בשנת 2001, ניסתה "אבג'ק" שוב להפיק גז מנוטרה, אך בשנת 2002 השותפות נסגרה לאחר שנותרה ללא מזומנים.
Pyrosequencing

פירוסיקוונסינג (Pyrosequencing) היא שיטה לריצוף DNA (קביעת סדר הנוקליאוטידים בדנא) המבוססת על עקרון ה"ריצוף באמצעות סינתזה".
שיטה זו שונה מריצוף סנגר בכך שהיא נשענת על זיהוי של שחרור פירופוספט בעת הוספת נוקליאוטיד, בעוד ששיטת סנגר מסתמכת על סיום שרשרת עם דידיאוקסינוקליאוטידים. השיטה פותחה על ידי מוסטפא רונגי ופל ניירן במכון המלכותי לטכנולוגיה בסטוקהולם בשנת 1996.
באמצעות השיטה ניתן לקבוע מהו רצף ה־DNA המבוקש באמצעות אור המשתחרר כאשר הנוקליאוטיד המשלים הבא מתווסף לרצף. הקביעה מתאפשרת הודות לעובדה שרק אחד מתוך 4 נוקליאוטידים – A,C,T ו-G יכול להיווסף ולהיות זמין 
בכל פעם, ולכן רק אות אחת יכולה להשתלב ברצף ה־DNA החד-גדילי (הרצף שמנסים לקבוע). עוצמת האור מלמדת אם יש יותר מאחת מאותן "אותיות" ברצף. הנוקליאוטיד הקודם ברצף (אחד מתוך 4 dNTP אפשריים) מפורק לפני שהאות הבאה מתווספת לסינתזה ובכך מתאפשרת חשיפת הנוקליאוטיד הבא כתלות בעוצמת האור (אם הנוקליאוטיד שנוסף אכן היה האות המשלימה הבאה ברצף). תהליך זה מתבצע שוב ושוב עם כל אחת מארבע האותיות עד שרצף ה־DNA של התבנית החד גדילית נקבע.

מיסחור

החברה Pyrosequencing AB שבאופסלה, שוודיה נוסדה באמצעות קרן הון סיכון שניתנה על ידי HealthCap במטרה להפוך מכונות וריאגנטים לריצוף רצפי דנא קצרים תוך שימוש בטכניקת ה- pyrosequencing למסחריים. Pyrosequencing AB הייתה רשומה בבורסת סטוקהולם ב-1999. שם החברה הוחלף ל-Biotage ב-2003. קו עסקי ה- pyrosequencing נרכש על ידי קיאגן ב-2008. טכנולוגיית ה-pyrosequencing ניתנה ברישיון לחברה 454 life sciences.‏ 454 פיתחה טכנולוגיית pyrosequencing מבוססת מערך (array) שיצאה כפלטפורמה לריצוף DNA בקנה מידה רחב. הראויים ביותר לציון הם היישומים לריצוף גנום ולמטגנומיקה. GS-FLX, פלטפורמת ה- pyrosequencing האחרונה שייצרה 454 יכולה לייצר 400 מגה-בייט בריצה של 10 שעות באמצעות מכונה אחת. עלות כל ריצה כזאת היא בין 5000–7000 דולרים אמריקאים.] פלטפורמה זו היא כעת בבעלות החברה Roche Diagnostics.
בשנת 2013 הכריז הופמן לה-רוש על הפסקת ייצור פלטפורמת הריצוף 454.
ליגת העל הדנית

היסטוריה ומבנה

הליגה עברה מספר גלגולים עם השנים. היא הוקמה בשנת 1912, בשם "טורניר הכדורגל הלאומי" ומשנת 1928 נקראה "הטורניר הדני". בעונת 1930 שונה שם הליגה "צ'אמפיונשיפ ליג" עד לשנת 1941, אז שונה השם ל"טורניר המלחמה" שכן דנמרק הייתה באותה עת תחת שליטת גרמניה הנאצית, השם החזיק עד לשנת 1945 עם שחרור דנמרק על ידי בעלות הברית. בשנת 1946 ניתן לליגה השם "הדיוויזיה הדנית הראשונה", שם שהחזיק עד לשנת 1990, אז השם ניתן לליגה השנייה ואילו הליגה הבכירה קיבלה את השם הנוכחי, "הסופרליגה הדנית".
בליגה מתמודדות 14 קבוצות (מאז שנת 1996 היו בה 12 קבוצות, ובעונת 2016/2017 הוגדלה הכמות). הקבוצות משחקות אחת נגד השנייה בבית ובחוץ, ובסך הכל 26 מחזורים בעונה הרגילה. לאחר מכן מחולקת הליגה לפלייאוף עליון (שש הקבוצות הראשונות, אשר משחקות ביניהן בבית ובחוץ, ובסך הכל 36 מחזורים בעונה כולה), ולשני בתים של פלייאוף תחתון, אשר בסיומו יורדות שתי קבוצות לליגת המשנה. אלופת הליגה מעפילה אוטומטית לשלב המוקדמות השני של ליגת האלופות, ואילו הקבוצות שהגיעו למקום השני והשלישי, ביחד עם זוכת הגביע הדני, מעפילות למוקדמות הליגה האירופית.
רוברט רובין

ביוגרפיה

רובין נולד למשפחה יהודית בניו יורק, כבנם של סילביה (לבית סיידרמן) ואלכסנדר רובין. הוא עבר להתגורר במיאמי ביץ' בגיל צעיר וסיים שם את לימודיו התיכוניים. לאחר מכן למד כלכלה בהרווארד כשסיים תואר ראשון ב-1960, וכן תואר במשפטים באוניברסיטת ייל ב-1964. עם סיום לימודיו הצטרף למשרד עורכי דין בניו יורק.
בשנת 1966 החל לעבוד בבנק ההשקעות גולדמן זקס, ובשנת 1971 נעשה לשותף בו. בשנת 1987 מונה לסגן מנכ"ל הבנק, ומשנת 1990 שימש כמנכ"ל הבנק במשותף עם סטפן פרידמן.
בינואר 1993 מונה על ידי ביל קלינטון ליועץ הנשיא למדיניות כלכלית, ומקביל ניהל את המועצה הלאומית לכלכלה (NEC). בשנת 1995 מונה על ידי הנשיא ביל קלינטון למזכיר האוצר של ארצות הברית בקבינט של ממשלו.
בזמן כהונתו כמזכיר האוצר, הוביל התמודדות עם מספר משברים פיננסיים בשווקים הבינלאומיים שאיימו על כלכלת ארצות הברית, כגון המשבר הפיננסי במקסיקו בשנת 1995 והמשבר הפיננסי בשוקי אסיה ואמריקה הלטינית בשנים 1998-1997, בשיתוף פעולה עם ראש הפדרל רזרב אלן גרינספן.
ביולי 1999 הוחלף בתפקידו על ידי סגנו, הכלכלן לורנס סאמרס.
בשנת 2001 הוענקה לו מדליית האזרחות הנשיאותית (Presidential Citizens Medal) על ידי הנשיא קלינטון, ובשנת 2002 מונה לחבר במועצת המנהלים של אוניברסיטת הרווארד.
בין השנים 2007 ו- 2009 שימש כיושב ראש זמני של הבנק סיטיגרופ, לאחר ששימש כיועץ בכיר בו משנת 1999. בשנים 2009 - 2010 שימש רובין כאחד מיועציו הכלכליים של הנשיא ברק אובמה.
רובין נשוי לג'ודית (לבית אוקסנברג) ואב לשניים.
אשה לא נשואה

עלילה

החיים המאושרים של אריקה בנטון (ג'יל קלייבורג), עקרת בית עשירה ממנהטן, משתנים במהרה כאשר בעלה הברוקר מרטין (מייקל מרפי) עוזב אותה במפתיע לאחר 16 שנות נישואין לטובת אשה צעירה יותר. אריקה נאלצת להתחיל להתמודד עם חייה כרווקה, כשהיא מפגינה בלבול, עצבות וזעם. במהלך המסע הזה היא מחזקת קשרים עם חבריה, ומוצאת את עצמה שמחה ומשוחררת בחיי העצמאות החדשים שלה. סיפורה מצטלב עם השחרור המיני הכללי שעבר על החברה מאז שנות ה-70. בסופו של דבר, אריקה מוצאת אהבה חדשה בדמותו של אמן בריטי מחוספס ורגיש בשם שאול (אלן בייטס).

פרסים

חוץ מהמועמדויות לפרסי האוסקר, הסרט היה גם מועמד לפרס גלובוס הזהב בקטגוריות: הסרט הטוב ביותר-דרמה, הבמאי הטוב ביותר - סרט קולנוע, השחקנית הטובה ביותר-סרט דרמה, התסריט הטוב ביותר והפסקול הטוב ביותר. התסריט של מזורסקי זכה בפרסים מטעם איגודי מבקרי הקולנוע של ניו יורק ולוס אנג'לס. ג'יל קלייבורג זכתה בפרס השחקנית הטובה ביותר בפסטיבל הקולנוע בקאן (יחד עם איזבל הופר), והסרט עצמו היה מועמד לפרס דקל הזהב.

קבלה בציבור

הסרט אומץ על ידי תנועות פמיניסטיות והתקבל כסרט שהציג פרספקטיבה חדשה על היחסים בין גברים לנשים, על עצמאותן של נשים וזהותן. הופעתה של קלייבורג קצרה שבחים רבים וביססה אותה כשחקנית מובילה.
הנרי קליפטון סורבי

ביוגרפיה

הנרי סורבי נולד בעיירה ליד שפילד. כבר בגיל צעיר הוא גילה עניין במדעי כדור הארץ. בין המחקרים הראשונים שלו היה חקר חפירות באזור יורקשיר. בשנת 1847, אביו נפטר והשאיר להנרי סורבי הכנסה בטוחה וקבועה. תוך זמן קצר הוא הקים מעבדה בביתו. באותו זמן הוא עסק בעיקר בגאוגרפיה פיזית. במעבדה זו הוא פיתח שיטה מיוחדת לחקר הסלעים במיקרוסקופ. שיטה זו נוצלה על ידי סמואל אלפורט לחקר הסלעים ברחבי אנגליה.
בשנת 1857 הוא נבחר לחברה המלכותית.
הוא היה בין החלוצים בפטרוגרפיה ובשנת 1869 זכה במדליה וולסטון של האיגוד הגאולוגי של לונדון.
בשנת 1863 הנרי סורבי התחיל לחקור ברזל ופלדה. בעזרת שיטה שהוא פיתח הוא גילה את קשר בין סיליקון ואיכות הפלדה. הדבר איפשר בהמשך להנרי בסמר לפתח שיטות לייצור זול של פלדה איכותית.
בשנת 1874 הוענקה לו המדליה המלכותית. בשנת 1882 הוא נבחר לנשיא איגוד חוקרי המיקרוסקופ. הו אפעל רבות להקמת אוניברסיטת שפילד שנפתח בשנת 1905. בשנת 1892 הוא נבחר לאקדמיה האמריקאית לאמנויות ולמדעים.
החל משנת 1976 איגוד מטלוגרפיה הבינלאומי מעניק מדליית סורבי.
קארים אל-אחמדי

טוונטה

אל-אחמדי נולד באנסחדה שבהולנד להורים ממוצא מרוקאי. אל-אחמדי התחיל את הקריירה שלו בקבוצת נוער מקומית באנסחדה ממנה עבר למחלקת הנוער של טוונטה, הקבוצה הבחירה של העיר. ב-21 במרץ 2004 אל-אחמדי ערך את הופעת הבכורה הרשמית שלו בקבוצה הבוגרת בניצחון 0-2 נגד אוטרכט. את עונת 2003/2004 סיים עם 7 משחקי ליגה. ב-13 בנובמבר 2004 הבקיע את שער הבכורה שלו במועדון בניצחון 0-2 נגד ניימכן. בעונת 2005/2006 חלה ירידה במעמדו של אל-אחמדי בעיקר בעקבות הגעתם של קנדי באקירסיאוגלו ופטריק גריטסן. בתחילת עונת 2006/2007 נפצע בברכו במהלך משחק מוקדמות גביע אופ"א נגד לבדיה טאלין. למרות הפציעה האריך את חוזהו במועדון עד שנת 2009 עם אופציה לשנתיים נוספות. בנובמבר 2006 חזר לשחק בניצחון 1-7 נגד חרונינגן.
בעונת 2007/2008 אל-אחמדי הפך לשחקן הרכב לאחר עזיבתם של באקירסיאוגלו ושארבל טומה לבורוסיה מנשנגלדבך. בסוף יולי 2007 אל-אחמדי האריך את חוזהו במועדון עד 2011. במהלך העונה שיחק בעיקר כמגן.

פיינורד

ב-16 באפריל 2008 אל-אחמדי חתם בפיינורד תמורת 5 מיליון אירו.
בתחילת העונה הוא נפצע במפשעה וב-2 באוקטובר 2008 ערך את הופעת הבכורה שלו בקבוצה בניצחון 1-2 נגד קאלמאר במסגרת גביע אופ"א. 3 ימים לאחר מכן, הוא ערך את הופעת הבכורה שלו בליגה בניצחון 0-2 נגד ניימכן. ב-9 בנובמבר 2008 אל-אחמדי כבש את שער הבכורה שלו בפיינורד בניצחון 2-5 נגד אוטרכט. באפריל 2009 נפצע בקרסול ונעדר כחודש וחצי, אך הספיק לשחק במשחק האחרון של העונה.
במסגרת רבע גמר הגביע ההולנדי אל-אחמדי הבקיע צמד בו ניצחה פיינורד 2-3 את ניימכן.

אל אהלי דובאי

ב-25 בינואר 2011 הושאל לאל אהלי דובאי מליגת העל של איחוד האמירויות הערביות עד לסיום העונה. ב-4 בפברואר 2011, הוא ערך את הופעת הבכורה שלו בקבוצה בתיקו 0-0 נגד א-דארפה. ב-24 במרץ 2011 הבקיע את שערו הראשון בקבוצה בתיקו 2-2 נגד אל-איתיחאד כלבה.
בתום העונה אל אהלי פנתה לאל-אחמדי על מנת להחתימו על חוזה חדש, אך אל-אחמדי דחה את ההצעה כיוון ששאף להתקדם בכדורגל האירופי.

אסטון וילה

ב-2 ביולי 2012 אל-אחמדי חתם באסטון וילה מהפרמייר ליג תמורת כ-2 מיליון פאונד. ב-14 ביולי 2012 אל-אחמדי ערך את הופעת הבכורה שלו בניצחון 1-2 נגד ברייטון אנד הוב אלביון ואף נבחר לאיש המשחק. בסוף חודש אוגוסט של אותה שנה, אל-אחמדי נבחר לכדורגלן החודש באנגליה.

פיינורד

ב-1 בספטמבר 2014 חזר לקדנציה שנייה בפיינורד בה חתם ל-3 שנים.
אל-אחמדי היה שותף לזכייה של פיינורד באליפות בעונת 2016/2017 אחרי 19 שנים ופעמיים בגביע.

אל-איתיחאד

ב-9 ביולי 2018 אל-אחמדי חתם לשנתיים באל-איתיחאד מליגת העל הסעודית.

קריירה בינלאומית

בנעוריו, אל-אחמדי שיחק בנבחרות הצעירות של הולנד, אך בגיל 20 החליט לנצל את שורשיו המרוקאים ולייצג את נבחרת מרוקו ושיחק עם נבחרת מרוקו בכדורגל עד גיל 20 בגביע העולם בכדורגל עד גיל 20 שנערך בהולנד בשנת 2005 ואף הגיע עמה למקום הרביעי.
ב-11 בפברואר 2009 ערך את הופעת הבכורה שלו בנבחרת הבוגרת בתיקו 0-0 נגד צ'כיה. ה-12 באוגוסט 2009 הבקיע את שער הבכורה שלו בנבחרת בתיקו 1-1 נגד הרפובליקה של קונגו. אל-אחמדי השתתף עם הנבחרת 3 פעמים בגביע אפריקה לאומות בשנים 2012, 2013 ו-2017.
תלחיץ

"תלחיץ" (באנגלית: Embossing) היא טכניקת הדפס היוצרת אפקט תלת-ממדי של נייר.
בטכניקה זו עושה האמן שימוש בחפצים שונים המונחים על לוח ההדפסה. בין היתר נהוג להשתמש בגלופה של סמלים, חפצים בעלי מרקמים שונים או אף תבליט. לאחר מכן מניחים על הלוח גיליון נייר לח ומעבירים אותו במכונת דפוס, או שמפעילים עליו לחץ בהדפסה ידנית. הנייר הלח מקבל את צורת החפצים, כך שנוצרות על הנייר בליטות שונות. בדרך כלל נעשה בטכניקה זו שימוש בשילוב עם טכניקות אחרות, כגון גלגול צבע על המשטחים והדפסתם כדפוס בלט, או שילוב הבלטות עם הדפס רשת או סוגי תצריב.
תופים בלילה

"תופים בלילה" (בגרמנית: Trommeln in der Nacht) הוא מחזה מאת ברטולט ברכט.
ברכט כתב את המחזה בשנים 1918–1920, והוא הוצג לראשונה בשנת 1922. יחד עם המחזות "בעל" ו"ג'ונגל הערים" זיכה מחזה זה את ברכט בפרס קלייסט לשנת 1922, וכתוצאה מכך הוצג "תופים בלילה" ברחבי גרמניה.
זהו אחד ממחזותיו הראשונים של ברכט, שנכתב קודם הפיכתו של ברכט למרקסיסט, אך כבר ניכרת בו חשיבותה של מלחמת המעמדות ביצירתו של ברכט. לדברי ליאון פויכטוונגר, המחזה נקרא תחילה "ספרטקוס". מנהיגי הליגה הספרטקיסטית ומרד הספרטקיסטים, קרל ליבקנכט ורוזה לוקסמבורג עונו ונרצחו על ידי אנשי הפרייקור בשנת 1919, ולמרד הספרטקיסטים מקום מרכזי במחזה.
הצגת הבכורה של המחזה, שתואר כ"קומדיה בחמש מערכות", נערכה במינכן ב-29 בספטמבר 1922. בימוי המחזה נעשה בסגנון אקספרסיוניסטי, שהיה דומיננטי בתיאטרון הגרמני של תחילת המאה העשרים. הפקה נוספת שלו הועלתה בברלין ב-20 בדצמבר 1922.

עלילת המחזה

המחזה מתרחש בברלין במהלך לילה אחד בינואר 1919. מתחיל בסצנה משפחתית: קארל ואמלי באליקה, הורים בני המעמד הבינוני, מנסים לשכנע את בתם אנה לשכוח את אהובה, אנדראס קראגלר, שעקבותיו נעלמו במלחמת העולם הראשונה, ולהינשא לפרידריך מורק, שהתעשר במהלך המלחמה. אנה מסרבת להצעתם, אך בעקבות לחץ הולך וגובר נכנעת. אנה ומורק יוצאים לשתייה לכבוד האירוסים בפאב מקומי, "פיקדילי בר", והוריה של אנה, שהתעכבו מעט, מופתעים מהופעתו בביתם של אנדראס, שאותו חשבו למת. אנדראס מסביר שבכל שנות היעדרותו היה בשבי בצפון אפריקה, אך הוריה של אנה דוחים אותו, ומצטרפים אל אנה ומורק בפאב.
אל הפאב מגיע גם אנדראס, אך הוריה של אנה, המשוכנעים שאנדראס, בן הפרולטריון, לא יוכל להעניק לבתם את רמת החיים שלה תזכה במחיצת מורק, הבורגני, מדברים על לבה של אנה להינשא למורק. ברקע הפאב נשמעים קולות מרד הספרטקיסטים, ודיווחים עליו מגיעים ללא הרף. אנדראס מסתלק, ואנה, הנקרעת בין אהבתה לו ובין תוכניתם של הוריה והריונה למורק, יוצאת לחפשו, על רקע מרד הספרטקיסטים.
בסצנת הסיום אנה ואנדראס מתאחדים. אנדראס, שאינו מוכן לשוב ולסכן חייו למען אידיאלים זרים, אינו מצטרף לקומוניסטים המורדים. הוא אומר: "אני לובש חולצה נקייה, העור שלי עוד עלי, את המדים שלי אני פושט, ואת המגפיים שלי אני מורח בשומן. הצעקות ייגמרו עד מחר בבוקר, אבל מחר בבוקר אני אשכב במיטה ואדאג לפרו ורבו שלי כדי שלא איעלם לנצח ... בואי!"

פרשנות

המחזה ממחיש חלק מהגורמים למחאת הספרטקיסטים: כאבם של החיילים החוזרים משדה הקרב בתחושה שלחמו לשווא, ושאף המעט שהיה להם נשדד. מורק, מתעשר המלחמה שלא התגייס, שלקח מאנדראס את אהובתו, משקף את השחיתות הפוגעת במעמד הפועלים. את מעמד הפועלים מייצגים המלצר בפאב, וזונה שמורק משתמש בשירותיה.
"המחזה נשען על נרטיב בולט במחזאות האקספרסיוניסטית של השנים שלאחר מלחמת העולם הראשונה: קורותיו של החייל החוזר מן השירות בצבא הגרמני המובס ואינו מצליח להשתלב מחדש בחברה האזרחית. הוא דוחה את מערכת הערכים של החברה, ממש כפי שהיא מקיאה אותו מתוכה, בהיותו סמל של עבר שממנו היא רוצה להתנתק".
עירא אבנרי, במאי ההצגה באוניברסיטת תל אביב, אמר על המחזה: "יש בו קסם, חיות ודרמה מן הסוג שקשה למצוא במחזות המאוחרים יותר של ברכט. מדובר במחזה נעורים שקיימים בו ליקויים בכתיבה שיש להתמודד עימם בעבודת העיבוד. ... חמש המערכות במחזה הן למעשה חמישה סיפורים שונים, כשכל סיפור הוא פרק עצמאי, תחנה במסע שעוברות הדמויות".

בישראל

המחזה הוצג בישראל לראשונה בשנת 1982, בתיאטרון באר-שבע, בבימויו של מיכה לבינסון. במאי 2010 הועלה במסגרת החוג לאמנות התיאטרון של אוניברסיטת תל אביב, בתרגומו של פרופ' תום לוי ובבימויו של עירא אבנרי.
אקדמיה

אֲקָדֶמְיָה היא מוסד לפיתוח, שימור והפצת הידע האנושי, בכל תחומי המדעים לסוגיהם. כיום מתייחס המונח בעיקר למוסדות להשכלה גבוהה.

היסטוריה

מקור המילה מיוונית, על שם חורשת "אקדמוס" מצפון לאתונה, חורשה שהייתה מקודשת לאלת החכמה, אתנה. בחורשה זו הקים אפלטון בסביבות שנת 385 לפנה"ס את האקדמיה האפלטונית במסגרת גימנסיון.
מגדל אשכול

היסטוריה

המבנה הוקם בשנים 1978-1974. התכנון למגדל צר וגבוה, המתנשא מעל משטח אופקי רחב, היה על פי הצעתו של האדריכל אוסקר נימאייר, ודוגמה נוספת לרעיון זה נמצאת בעיר ברזיליה. הבניין תוכנן בידי פרופ' שלמה גלעד. למגדל 30 קומות והוא מתנשא לגובה 102 מטרים, כאשר ראשו מתנשא לגובה של 597 מטר מעל פני הים. עד 1989 נשא המגדל בתואר בניין האוניברסיטה הגבוה באסיה. הוא נקרא על שם ראש הממשלה השלישי, לוי אשכול.
המגדל משמש למשרדי האוניברסיטה ובקומתו העליונה, מצפה. על גגו ממוקמות אנטנות וציוד שידור רב. המגדל ממוקם על פסגת הר הכרמל וניתן לראותו ממרחקים. מיקום זה מביא לרוחות עזות בסביבתו. מכיוון שהמגדל צר ביותר (רוחבו עשרה מטרים) וגבוה, קצהו יכול לנוע, תחת רוחות חזקות בחורף, עד כדי ארבעים סנטימטרים לכל צד. עקב רוחות עזות אלה, נסגרת לפעמים הכניסה הראשית לבניין, הממוקמת על גגו של המבנה האופקי. 
המגדל ספג לאורך השנים ביקורות שהתייחסו באשר לחוסר התאמתו לנוף המקומי וחוסר התחשבותו בתנאי האקלים של הכרמל. 
עד להשלמתו של "מגדל המפרש" בקריית הממשלה בעיר התחתית בשנת 2002, היה מגדל אשכול הבניין הגבוה ביותר בחיפה ואף הגבוה ביותר בצפונה של ישראל.
בזמן מלחמת המפרץ ישבו כוחות צה"ל במעלה מגדל אשכול, ותיצפתו על אזור מפרץ חיפה. כאשר נחתו סקאדים על הקריות ובקרבת בתי הזיקוק, כוונו בעזרתם כוחות החילוץ וההצלה למקום.
פרצת אבטחה

פרצת אבטחה בתוכנה או באתר אינטרנט היא בעיה הנובעת מעצם צורת כתיבת התוכנה או מאילוצים שונים המאפשרים לקראקר להשיג שליטה חלקית או מלאה על המחשב עליו מורצת התוכנה או אתר האינטרנט.
ישנן שלל סיבות מדוע נוצרות אותן פרצות אבטחה ולא מסולקות על ידי המתכנתים שלהן. למשל: רצון להוציא גרסה חדשה של תוכנה עד מועד אחרון מסוים ובשל כך להימנע מבדיקת מצבי שגיאה לא צפויים שונים, חוסר ידע מספיק של המתכנת או חוסר תשומת לב למצב שגיאה מסוים.

הסבר כללי

פרצות אבטחה היו מאז ומעולם בכל תוכנה, אלא שמאז ההתפתחות המהירה של האינטרנט המאפשרת להגיע לאתרים ולתוכנות בקלות, העלו מאוד את כמות ניצול אותן פרצות ואיתן את מודעות הציבור לתופעה.
אמנם ישנם מומחי אבטחה המועסקים על ידי חברות גדולות, שכל תפקידם הוא לנסות ולמצוא את הפרצות הנמצאות במוצריהן או באתרי האינטרנט שלהן וכך יוכלו לתקנן מבעוד מועד. אולם כנגדם ישנן קבוצות קראקרים (המכונים "האקרים בעלי כובע שחור") המנסים להשיג לדוגמה מידע חסוי על לקוחות של חברה גדולה לצורך מכירת המידע למתחרה שלהן.

כסיוע למומחי האבטחה ישנם גם האקרים (המכונים בעלי "כובע לבן") שאף הם מנסים למצוא פרצות אבטחה, בתמורה לתשלום או לפרסום, אך בניגוד לעמיתיהם הם מודיעים באופן מסודר לחברה, החשופה לפרצות, על אופי הפרצות ומיקומן כך שיוכלו לתקן אותן לפני שינוצלו על ידי גורמים עוינים.
שמואל מלול

קריירה

מלול התחיל את הקריירה שלו במחלקת הנוער של בית"ר טוברוק. בקיץ 2013 חתם במכבי פתח תקווה. ב-15 באוקטובר 2013 ערך את הופעת הבכורה שלו בקבוצה בניצחון 2-4 נגד בני יהודה תל אביב.
בתום העונה שוחרר מפתח תקווה וחתם בבית"ר ירושלים כמחליף לדושאן מטוביץ'. בבית"ר לא הצליח לבסס את מקומו ובסוף העונה עזב את המועדון. ב-19 ביולי 2015 חתם בהפועל עכו.
ב-21 בספטמבר 2016 חזר למכבי פתח תקווה.
ב-8 ביוני 2017 חתם בהפועל רמת גן מהליגה הלאומית.
אלכס אינגליש

קריירת ה-NBA

אינגליש בילה את רוב הקריירה שלו עם הדנוור נאגטס, אבל שיחק גם במילווקי באקס, באינדיאנה פייסרס ובדאלאס מאבריקס. הוא נבחר על ידי מילווקי בדראפט בשנת 1976, ביחד עם שחקני היכל התהילה העתידיים אדריאן דאנטלי, רוברט פאריש ודניס ג'ונסון.
את רוב הזמן במילווקי בילה אינגליש כשחקן ספסל של הבאקס, שבנו את עצמם מחדש לאחר עזיבתו של כרים עבדול-ג'באר. אינגליש התחיל לבנות את המוניטין שלו כסקורר לאחר שהועבר לאינדיאנה פייסרס בשנת 1978, כשקלע 16 נקודות בממוצע בעונתו הראשונה במדי הפייסרס, לפני שהועבר לדנוור נאגטס.
אינגליש הועבר לנאגטס באמצע עונת 1979-80 בתמורה לג'ורג' מקגיניס, שחקן עבר של הפייסרס ב-ABA. זה התברר כאחד הטריידים החד-צדדיים בתולדות ה-NBA, כשמקגיניס היה רק צל של עצמו, ופרש ב-1982.
אינגליש החל לבסס לעצמו מעמד של סקורר יציב שקולע הרבה נקודות במהירות בכל משחק ומאז הגיע לנאגטס, כל עונה הוא העמיד ממוצעים של בין 18 ל-29 נקודות במשחק במשך עשור שלם. בסוף עונת 1989-90 החליט אינגליש לעזוב את דנוור ולחתום עם הדאלאס מאבריקס.
בנוסף, אינגליש הוביל את הנאגטס לפלייאוף במשך 9 עונות רצופות, ונבחר 3 פעמים לחמישיית העונה השנייה ב-1982, 1985 ו-1986, נבחר 8 פעמים למשחק האולסטאר, והוא עזר לדנוור להגיע לגמר המערב בשנת 1985, שם הפסידו ללוס אנג'לס לייקרס. בנוסף, ביותר מחצי מהמשחקים ששיחק אינגליש במדי הנאגטס הוא היה הקלע המוביל שלהם.
הקריירה שלו הסתיימה ב-1991, לאחר תקופה קצרה עם הדאלאס מאבריקס, שם שוב שיחק כשחקן ספסל, קולע 10 נקודות בממוצע.
אף קבוצה לא החתימה אותו בסוף העונה, ולאחר תקופה קצרה באיטליה אינגליש פרש מהכדורסל.
בזמן פרישתו, אינגליש היה מקום שישי בטבלת קולעי כל הזמנים, והוא עדיין מקום ראשון בנקודות בדנוור נאגטס.
בנוסף, מספרו "2" יצא לגמלאות בדנוור נאגטס.
הסגנון של אינגליש היה חלק ואלגנטי, ולא הסתמכות על כוח פיזי בדומה לבני דורו, כמו דומיניק וילקינס וג'יימס וורת'י. אינגליש סמך במקום זאת על טכניקה ועידון, והיה מסוגל לזרוק את הכדור הגבוה מעל ראשו. מיומנויות אלה אפשרו לו להגיע למקום ה-13 ברשימת הקולעים של כל הזמנים ב-NBA, נכון לשנת 2013, עם 25,613 נקודות. הוא היה השחקן הראשון אי פעם לקלוע בשמונה עונות רצופות 2,000 נקודות. אינגליש הוא הקלע המוביל בכל שנות השמונים.

לאחר פרישתו

משנת 2004 ועד לשנת 2011 אינגליש היה עוזר המאמן של קבוצת הטורונטו ראפטורס. הוא הצטרף אליהם לאחד שתי עונות בהן היה עוזר המאמן של הפילדלפיה 76' ושל האטלנטה הוקס. חוזהו של אינגליש לא חודש ב-2011.
שנה לאחד מכן הוחתם אינגליש על ידי הסקרמנטו קינגס, גם כן כעוזר מאמן. ב-5 ביולי 2013, לאחר עונה מאכזבת במיוחד של הקינגס, המאמן החדש מייקל מאלון הודיע שכל עוזרי המאמן בסקרמנטו לא יישארו לעונה הבאה.
סילביה נייט

ראשית חייה

אוגוסטה אווה ארלנסדוטיר נולדה ב-28 ביולי 1982 בעיר רייקיאוויק, בירת איסלנד.
בשנת 2005 הצטרפה ללהקה האיסלנדית "Ske" ובמקביל פתחה בקריירת סולו. באותה השנה, יצרה ארלנסדוטיר את הדמות שמזוהה איתה בקרב כל האירופאים מחוץ לאיסלנד - סילביה נייט. סילביה נייט נוצרה בתוכנית טלוויזיה שנקראה "The Silvia Night Show" והיא האלטר אגו של ארלנדסדוטיר.

סילביה נייט

ארלנסדוטיר בחרה להביא לדמותה של סילביה נייט את התכונות הגרועות ביותר הקיימות בחברה האנושית המודרנית, נרקיסיזם ואגוצנטריות בלתי נדלים - סילביה נייט חושבת כי היא האדם המוכשר ביותר המתהלך על פני כדור הארץ. לפיה, סילביה נייט נולדה ב-20 בפברואר 1973 והשם האיסלנדי המלא שלה הוא סילביה נייט סמונסדוטיר. בן זוגה של הדמות הוא זכר אלפא ארגנטינאי ושמו רומאריו הוגו אסטבז. הוא מגולם על ידי השחקן האיסלנדי ביורן ת'ורס. האוכל האהוב על סילביה נייט הוא סושי וגבינת פטה, והיא משלבת בשפת הדיבור שלה (איסלנדית) המון סלנג ומונחים אנגליים-בינלאומיים.
ארלנסדוטיר ייצגה את איסלנד כדמות סילביה נייט באירוויזיון לשנת 2006 שנערך באתונה שביוון עם השיר "Congratulations" שכל מטרתו היא האדרת נייט והאומה האיסלנדית. בלב הייצוג שלה עמדו התבטאויות מעוררות מחלוקת ולא תקינות רבות: "קרולה הגקוויסט העפילה לגמר רק מפני שקיימה יחסי מין עם ראש איגוד השידור האירופי במכונית", "ממזרים כפויי טובה! בחרתם אנשים מכוערים מפינלנד שאין להם אפילו מאפר נורמלי, ולא הצבעתם לי בגלל שאני לא זונה מהולנד ואני לא כלבה, מכוערת וזקנה משוודיה".
נייט התנכלה גם למארחי התחרות באותה השנה כאשר קראה להם "יוונים מזדיינים", בתגובה היא ספגה בחצי הגמר קריאות בוז רבות לפני ואחרי שירה. נייט לא עלתה לשלב הגמר של האירוויזיון וסיימה במקום ה-13 עם 62 נקודות בלבד.
ב-2007, כשנה לאחר האירוויזיון הוציאה סילביה נייט אלבום בשם "Goldmine" ותקופה קצרה לאחר מכן נעלמה מן העולם.

קריירה מאוחרת

בשנת 2007 נעלמה מן העולם סילביה נייט וארלנסדוטיר חזרה להופיע בשם עצמה, היא החלה להופיע כמדובבת ושחקנית בסרטים רבים. בשנת 2014 הוציאה את הסינגל "Þetta er nóg" שהוא הגרסה האיסלנדית לשיר Let It Go במסגרת השתתפותה בדיבוב הסרט לשבור את הקרח מאנגלית לאיסלנדית.
דייביסון

קריירה

דייביסון התחיל את הקריירה שלו באמריקה. בקיץ 2011 חתם בקרטלספור מהליגה השנייה בטורקיה. ב-11 בספטמבר 2011 ערך את הופעת הבכורה שלו בקבוצה בניצחון 0-1 נגד אלזיגספור. שבועיים לאחר מכן הבקיע את שער הבכורה שלו בקריירה בתיקו 1-1 נגד טבשנלי לינייטספור.
בקיץ 2013 חתם בטונדלה מהליגה הפורטוגלית השנייה. בקיץ 2015 חתם לשנתיים במאריטימו מליגת העל הפורטוגלית.
בקיץ 2017 חתם בארוקה בה שיחק שנתיים. בקיץ 2019 חתם באתניקוס אחנה מליגת העל הקפריסאית.
פאולו אוצ'לו

קורות חייו

פאולו אוצ'לו נולד בשנת 1397 בעיירה פרטווקיו שבקרבת ארצו שבטוסקנה. אביו דונו די פאולו היה גלב-רופא, אמו אנטוניה הייתה בת פירנצה. בשנת 1407, בהיותו בן 10 התקבל, כשוליה בסדנה של לורנצו גיברטי. בערך באותו זמן החלה ידידותו רבת השנים עם דונטלו. ב-1414 התקבל ל-Compagnia di San Luca (הגילדה של הציירים) שנה לאחר מכן קודם לקבוצה המכובדת יותר ה-Arte dei Medici e degli Speziali. בשנים 1425 עד 1430 עבד בוונציה כיוצר פסיפסים. פרט לכך עבד רוב חייו בפירנצה. מדי פעם ביצע גם עבודת בערים אחרות: בשנים 1444-5 בפדואה, בשנים 1465-9 באורבינו,
יצירתו הידועה האחרונה היא "הצייד", מ-1470 בערך.
אוצ'לו היה נשוי לטומסה מַליפיצ'י, לזוג היו בן ובת. לפי ג'ורג'ו וזארי, בספרו "חיי האמנים", הבת אנטוניה הייתה גם היא ציירת.
פאולו אוצ'לו נפטר בפירנצה בשנת 1475, ונקבר בכנסיית סנטו ספיריטו.

יצירתו

אוצ'לו הושפע מהסגנון הגותי המאוחר של גיברטי, המורה הראשון שלו. אבל אפשר לראות בו גם אחד מציירי הרנסאנס המוקדם.
אוצ'לו עסק רבות בבעיית הפרספקטיבה הליניארית. ג'ורג'ו וזארי בספרו "חיי האמנים" ציטט את אשתו של אוצ'לו שסיפרה עליו שהיה כל כך אובססיבי בעניין הפרספקטיבה עד שהיה נשאר ער כל הלילה כדי למצוא את נקודת המגוז המדויקת ביצירה עליה עבד.

היצירות

טריפטיכון קרב סן רומאנו